Տ. Արամ Արք. Աթէշեան նոյնաման վերաբերմունք ունի նաեւ Տ. Սահակ Եպսկ. Մաշալեանի կողմէ Մայր Աթոռ Սուրբ Էջմիածին ուղարկուած վերջին նամակին առընչութեամբ։ Ան ըսաւ.- «Պատրիարքական Աթոռը մեզմէ ոեւէ մէկուն անձնական ապրանքը կամ ժառանգը չէ։ Հետեւաբար, խնդիրներու քննարկումը զերծ պէտք է պահենք այս մակերեսայնութենէն։ Որպէս ընդհանուր փոխանորդ՝ կը պաշտօնավարեմ 2010 թուականին ձեւաւորուած նուրբ հաւասարակշռութիւններու հիման վրայ։ Սա բազում չափումներով հաւասարակշռութիւն մըն է։ Անցումային շրջանի մէջ ձեւաւորուած են այդ հաւասարակշռութիւնները եւ մինչեւ անոնց նուազագոյն պայմաններով վերաձեւաւորումը, ըստ երեւոյթին, գործնականօրէն դժուար թէ փոխուի առկայ կացութիւնը։ Այստեղ իմ կողմէս որեւէ յամառութիւն կամ դիմադրութիւն գոյութիւն չունի։ Երբ որ պայմանները հասուննան, գործընթացը ինքնաբերաբար թափ պիտի ստանայ։ Բոլորին ծանօթ է, որ ընտրեալ-տեղապահը չէ կրցած կատարել իր ուխտը։ Վեհափառ Հայրապետը տեղեակ է բոլոր մանրամասնութիւններուն ու գիտենք, թէ կ՚աղօթէ մեր դժուարութիւններու յաղթահարման համար։ Երբ գործընթացին մէջ ընդհանուր յստակութիւն մը ըլլայ, ապա Գումգաբուի մեր Պատրիարքարանը պաշտօնապէս անհրաժեշտ ձեւով պիտի իրազեկէ Մայր Աթոռ Սուրբ Էջմիածինը։ Անձնական միջոցներով փոխանցուած անպաշտօն տեղեկութիւններէն եւ մամլոյ հրապարակումներէն անդին, առանց շօշափելի արդիւնք մը ունենալու՝ որեւէ իմաստ չի ներկայացներ պաշտօնական իրազեկում կատարել։ Մեր Պատրիարքութիւնը Մայր Աթոռ Սուրբ Էջմիածնի հետ աշխատանքային խոր նախընթացներ ունի եւ այդ նախընթացները նման նիւթերու շուրջ որեւէ տատամսումի տեղ չեն թողուր»։